23 Julie: Liefde en manupilasie is nie vriende nie. – Jan van der Watt - www.bybelkennis.co.za
by Mitch Kalp · Published 23/07/2017 · Updated 11/07/2017
1 Kor 8:1-13 (fokus 8:1-13)
'n Christen het sowaar 'n bietjie lewenswysheid nodig as dit by liefde kom. Aan die een kant kan Christene nie sonder liefde klaarkom nie. Aan die ander kant word liefde in die hande van party 'n regte manipulasiemonster.
Mense gebruik liefde maklik om Christene te kry om te doen wat hulle wil. Hulle weet liefde wil goed wees, wil gee, wil help of vergewe en dit maak liefde die perfekte manipulasiemiddel. "Jy's mos 'n Christen wat liefhet… daarom móét jy vir my gee as ek bedel, móét jy my maar vergewe en bly vergewe as ek droogmaak, móét jy die een wees wat opoffer", en so aan. Natuurlik hang die swaard dan oor jou kop… as jy nie doen wat gesê word nie, is jy nie 'n Christen nie. Christene moenie hulleself toelaat in om die spel van manipulasie ingetrek te word nie. Dit is nie hoe liefde werk nie.
Liefde offer wel op, maar dan om op te bou (8:1). Die Christen sal terugstaan en die minste wees maar dan juis met die doel om die ander nader aan Jesus te bring (8:12). Dit is die verskil tussen werklike liefde en manipulasie. Die manipuleerder wil net sy eie doel dien en hy wil jou gebruik om daar uit te kom. Liefde wil die ander persoon opbou deur hom nader aan Jesus te bring.
Daarom het die Christen 'n bietjie lewenswysheid nodig om mooi te kan onderskei wat wat is. Maar 'n stukkie goeie raad, as jy nie seker is nie, "sondig" dan maar eerder na die kant toe van 'n biejtie te veel liefde.